C 132/98
SK
Úradný vestník Európskej únie
14.4.2023
Štvrtok 6. októbra 2022
19. vyjadruje uznanie ruským občanom, ktorí odsudzujú vojnu; odsudzuje zatknutie tisícov pokojných demonštrantov ruskými orgánmi a vyzýva na ich okamžité prepustenie; 20. vyzýva Komisiu, ESVČ a členské štáty, aby začali uvažovať o tom, ako spolupracovať s Ruskom v budúcnosti a ako mu pomôcť pri úspešnom prechode z autoritárskeho režimu do demokratickej krajiny, ktorá sa vzdá revizionistických a imperialistických politík; domnieva sa, že prvým krokom by bolo, aby inštitúcie EÚ spolupracovali s ruskými demokratickými lídrami a občianskou spoločnosťou a mobilizovali podporu pre svoj program pre demokratické Rusko; podporuje vytvorenie centra demokracie pre Rusko, ktorého hostiteľom bude Európsky parlament; 21. pripomína, že k podmorským výbuchom plynovodov Nord Stream prišlo po sprevádzkovaní nového Baltského plynovodu („Baltic Pipe“), ktorý prechádza cez Dánsko a spája Nórsko s Poľskom; domnieva sa, že podmorské výbuchy plynovodov Nord Stream neboli náhodné a čoraz viac sa špekuluje o tom, že boli výsledkom koordinovaného a úmyselného konania štátnym subjektom; domnieva sa, že výbuchy plynovodov Nord Stream dokazujú, aká nebezpečná bola politika rastúcej závislosti od ruských fosílnych palív a že využívanie energie ako zbrane sa posunulo na novú úroveň; vyzýva členské štáty, aby zintenzívnili a považovali za prioritu ochranu kritickej európskej infraštruktúry vrátane pobrežných plynovodov a káblov a aby zvýšili jej odolnosť voči vonkajším útokom a ďalej podporovali odolnosť partnerov EÚ vo východnej Európe a na západnom Balkáne; vyzýva členské štáty, aby vyšetrili sabotáž plynovodov Nord Stream; domnieva sa, že úmyselné podmorské výbuchy predstavujú environmentálny útok na EÚ; 22. vyzýva EÚ a jej členské štáty, aby spolupracovali s medzinárodnými orgánmi na zhromažďovaní dôkazov a podporili vyšetrovanie vojnových zločinov, ktoré boli spáchané na území Ukrajiny od 20. februára 2014, Medzinárodným trestným súdom; 23. vyzýva na zriadenie ad hoc medzinárodného tribunálu pre zločin agresie proti Ukrajine, ktorý by stíhal Putina a všetkých ruských civilných a vojenských predstaviteľov a ich blízkych spojencov zodpovedných za zosnovanie, začatie a vedenie vojny na Ukrajine; 24. odsudzuje viacvrstvovú stratégiu Ruska na vytváranie, zintenzívnenie a šírenie falošných a skreslených naratívov a neoimperialistickej ideológie nadácie Russkiy Mir na celom svete; vyzýva EÚ a jej členské štáty, aby uvalili sankcie voči ruským subjektom, jednotlivcom a ďalším blízkym spojencom, ktorí šíria ruské dezinformácie, a aby prijali dodatočné opatrenia v reakcii na to, že Rusko využíva informácie ako zbraň; 25. poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku, vládam a parlamentom členských štátov, Rade Európy, Organizácii pre bezpečnosť a spoluprácu v Európe, Úradu vysokého komisára OSN pre ľudské práva, Úradu vysokého komisára OSN pre utečencov, Medzinárodnej organizácii pre migráciu, Medzinárodnému výboru Červeného kríža, Medzinárodnému trestnému súdu, prezidentovi, vláde a parlamentu Ukrajiny, prezidentovi, vláde a parlamentu Ruskej federácie a bieloruským orgánom.